Diari Oficial de la Generalitat Valenciana


Sumari del DOGV 4707, del 08-03-2004 (2004/2332)

RESOLUCIÓ de 4 de març de 2004, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga que afectarà el personal de l'Empresa Municipal de Transports de València (EMT).
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/03/04/(1)/dof/vci/html**

### Dades del document

Número de DOGV
:   4707

Data del DOGV
:   08-03-2004

Secció del DOGV
:   I. DISPOSICIONS GENERALS

Número del document
:   2004/2332


Data del document
:   04-03-2004

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * transport urbà
    * transport públic
    * legislació
    * vaga
    * transport de viatgers

RESOLUCIÓ de 4 de març de 2004, de la Conselleria d'Economia, Hisenda i Ocupació, per la qual s'establixen els servicis essencials mínims, amb ocasió de la vaga que afectarà el personal de l'Empresa Municipal de Transports de València (EMT). [2004/2332]
  
Vista la comunicació de vaga formulada per escrit de data 23 de febrer de 2004 pel senyor Aurelio Sánchez Antón, en qualitat de president del Comité d'Empresa de l'Empresa Municipal de Transports de València (EMT) que anuncia convocatòria de vaga, que afectarà la totalitat dels treballadors de l'empresa mencionada a València (prop de 1.500 treballadors), i la duració i l'horari de la qual serà el següent:
  
8.03.04: de 7 a 10 h, de 18 a 21 h i de 3 a 6 h per a personal amb jornada nocturna
  
10.03.04: de 7 a 10 h, de 17 a 20 h i de 3 a 6 h per a personal amb jornada nocturna
  
12.03.04: de 7 a 10 h, de 18 a 21 h i de 3 a 6 h per a personal amb jornada nocturna
  
16.03.04: de 0 a 24 h.
  
18.03.04: de 0 a 24 h.
  
I havent complit el preavís preceptiu establit en la legislació vigent.
  
Atés que s'ha escoltat a les parts, en la reunió realitzada en la Direcció Territorial d'Ocupació i Treball de València, el dia 3 del present mes, sense que s'arribara a acord entre les parts respecte dels servicis essencials mínims a establir durant les aturades convocades, i que consten en acta les propostes respectives, les quals s'unixen a l'expedient i es donen ací per reproduïdes.
  
Atés que l'empresa EMT presta el servici públic de transport urbà de viatgers en la ciutat de València, servici que té el caràcter d'essencial per a la comunitat i per a la seua activitat laboral i econòmica.
  
Vist que la competència per a establir les mesures necessàries per al funcionament del servici públic, establida en l'article 10 del Reial Decret-Llei 17/1977, de 4 de març, correspon al Consell de la Generalitat Valenciana i per delegació a esta conselleria, en el Decret 112/2003, d'11 de juliol, del president de la Generalitat Valenciana pel qual s'aprova el Reglament Orgànic i Funcional de la Conselleria d'Economia, Hisenda i Ocupació i d'acord amb el que establixen els articles 28.2, 148.1.5.a 149.1.7.a de la Constitució Espanyola i l'article 33 un i 38 de l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, així com l'article 2n, 1 del Reial Decret 4105/82 de 29 de desembre i el seu annex I sobre transferències de funcions i servicis de l'administració de l'Estat a la Generalitat Valenciana en matèria de treball.
  
Vist que els servicis que presta l'empresa tenen un caràcter essencial i indispensable de reconeguda i inajornable necessitat, que no pot quedar paralitzat per l'exercici del dret de vaga, ni afectar greument i al mateix temps el dret a la lliure comunicació, circulació i accés al treball dels usuaris, per la qual cosa totes estes motivacions servixen de fonament per a l'establiment i la fixació dels servicis essencials que determina la present resolució.
  
Vist que la doctrina establida pel Tribunal Constitucional sobre el dret de vaga que s'inicia amb la sentència de 8 d'abril de 1981, que establix que: ?En la mesura en què la destinatària, i creditora d'estos servicis és la comunitat sencera i els servicis són al mateix temps essencials per a ella, la vaga no pot imposar el sacrifici dels interessos dels destinataris dels servicis essencials. El dret de la comunitat a estes prestacions vitals és prioritari respecte del dret a la vaga.-, i desplegada posteriorment per les sentències 26 i 33/81, 51 i 53/86, 27/89 i 43/90, declaren que el dret de vaga, com tot dret, pot experimentar limitacions o restriccions en el seu exercici derivades de la seua connexió amb altres drets o béns constitucionalment protegits; que la consideració d'un servici com essencial no significa la supressió del dret de vaga dels treballadors ocupats en este servici, sinó la previsió de les garanties necessàries per al seu manteniment; i si la vaga ha de mantindre una capacitat de pressió suficient com per a aconseguir els seus objectius enfront de l'empresa, en principi destinatària del conflicte, no ha de ser-li afegida a esta la pressió addicional del dany innecessari que sofrix la comunitat com a usuària dels servicis públics.
  
Vist que s'ha de conjugar l'atenció dels servicis públics amb l'exercici del dret a la vaga que amb la qualificació de fonamental instituïx la nostra Constitució, per la qual cosa s'ha de limitar este en la justa i estricta mesura imprescindible per al manteniment del servici públic, tenint en compte que en la present ocasió, la vaga convocada afecta els dia 8, 10, 12, 16 i 18 de març, coincidint quasi totalment amb les festes de Falles, durant les quals es produïx una màxima afluència de pública dels transports procedents de rodalies, prestats alguns d'ells per l'empresa Ferrocarrils de la Generalitat Valenciana que en estes mateixes dates té convocada vaga, i a la qual se li han establit els servicis essencials mínims corresponents en virtut de resolució d'esta mateixa autoritat. Com diu la sentència del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de 24 de desembre de 2001, ?No és equiparable una vaga del transport urbà de València durant la celebració de les festes de Sant Josep, amb la mateixa vaga en qualsevol altra època de l'any?.
  
Tot això suposa un greu problema en la prestació del servici públic de transport de viatgers en la ciutat de València, que s'ha de tindre en compte per a dictar els servicis mínims essencials que garantisquen els drets fonamentals de la població afectada per les vagues mencionades, sense que això supose desvirtuar el dret de vaga reconegut en la Constitució Espanyola.
  
Vist que s'ha de tindre en compte que el servici essencial per a la comunitat és el dret a desplaçar-se per mitjà de transport públic, no han de confondre's aquells servicis indispensables per a la seguretat de les coses, el manteniment dels locals, les instal·lacions, maquinària etc., als quals fa menció l'article 6.7 del RD Llei 17/1977, amb els servicis essencials que la mateixa llei preveu en l'article 10 i el garant dels quals és l'autoritat laboral.
  
D'altra banda, la sentència del Tribunal Constitucional de 8 d'abril de 1981 anteriorment mencionada, ha deixat establit ?que l'adopció de les mesures de seguretat no competix de manera exclusiva a l'empresari, sinó que hi participa el Comité de Vaga, que és qui les garantix, amb la inevitable seqüela que la vaga en què el comité no preste esta participació podrà ser considerada com il·lícita per abusiva?.(fonament 20).
  
Vist que en la present resolució s'han complit totes les prescripcions legals de caràcter general, així com les específiques reguladores de matèria concreta, resolc.
  
Primer
  
Als efectes previstos en l'apartat 2n de l'article 10é del Reial Decret Llei 17/1977, de 4 de març, i disposicions concordants, es determinen les mesures necessàries per a assegurar els servicis essencials que hauran de prestar els treballadors de l'empresa Municipal de Transports de València SA (EMT) durant la vaga convocada per als dies 8, 10, 12, 16 i 18 de març de 2004, segons s'especifica en el preàmbul d'esta resolució, i mentre dure esta.
  
Els servicis mínims que s'hauran de prestar són els següents:
  
1. Durant la franja horària d'aturades convocades per als dies 8, 10 i 12 respecte del personal de conducció, el 50% de les circulacions ordinàries en cada una de les franges horàries, garantint-se almenys un autobús per cada línia.
  
2. Durant les aturades de 24 hores dels dies 16 i 18 respecte del personal de conducció, el 66% de les circulacions ordinàries considerades en còmput diari global, sense que en cap cas puga superar el 75% del servici.
  
Els autobusos destinats al transport de minusvàlids mantindran els seus servicis ordinaris
  
Pel que fa a personal de manteniment, oficines, porteria i servicis de telefonia no es considera en este supòsit el seu caràcter de servicis essencials, i no correspon a esta autoritat laboral determinar-los, sense perjudici dels servicis mínims de manteniment que s'establisquen per l'empresa i el comité de vaga.
  
A l'empresa, escoltat el Comité de Vaga, correspondrà la determinació d'estos servicis, que hauran de prestar-se amb els mitjans personals estrictament necessaris per a assegurar-ne la prestació en condicions de màxima seguretat, i tant l'empresa com el Comité de Vaga es responsabilitzaran del compliment d'estos servicis essencials mínims
  
Segon
  
El que disposa el paràgraf anterior no suposarà cap limitació dels drets que la normativa reguladora de la vaga reconega el personal en la dita situació no empleat en la cobertura dels servicis mínims establits, ni tampoc afectarà la tramitació o els efectes de les peticions que motiven la vaga.
  
Tercer
  
Que es notifique la present resolució al Comité de Vaga i a l'empresa.
  
Quart
  
La present resolució tindrà efectes immediats des de la data de notificació a les parts interessades.
  
Que s'advertisca amb la notificació a les parts que la present resolució és definitiva en via administrativa i que contra ella es podrà interposar recurs contenciós administratiu davant del Tribunal Superior de Justícia de la Comunitat Valenciana, en el termini de deu dies següents a la notificació, d'acord amb el que disposen els articles 114 i següents de la Llei 29/1998, de 13 de juliol, reguladora de la Jurisdicció Contenciós Administrativa (BOE 167, de 14/07/1998), que establix el procediment per a la protecció dels drets fonamentals de la persona.


Còpia Permalink ELI